สรุปภาวะตลาดต่างประเทศวานนี้
สรุปภาวะตลาดต่างประเทศประจำวันที่ 3 ต.ค.59
4 ต.ค. 2559

ดัชนีดาวโจนส์ตลาดหุ้นนิวยอร์กปิดลบ เมื่อคืนนี้ (3 ต.ค.) ซึ่งเป็นการซื้อขายวันแรกของไตรมาส 4/2559 โดยตลาดได้รับปัจจัยลบจากการที่นักลงทุนเริ่มไม่มั่นใจว่าดอยซ์แบงก์จะสามารถบรรลุข้อตกลงการลดเงินค่าปรับกับทางการสหรัฐได้ในเร็ววัน นอกจากนี้ ตลาดยังได้รับแรงกดดันจากความวิตกกังวลที่ว่า ธนาคารกลางสหรัฐ (เฟด) อาจจะปรับขึ้นอัตราดอกเบี้ย หลังจากดัชนีภาคการผลิตของสหรัฐเริ่มกลับเข้าสู่ภาวะขยายตัว
ดัชนีเฉลี่ยอุตสาหกรรมดาวโจนส์ปิดที่ 18,253.85 จุด ลดลง 54.30 จุด หรือ -0.30% ดัชนี NASDAQ ปิดที่ 5,300.87 จุด ลดลง 11.13 จุด หรือ -0.21% ดัชนี S&amp;P500 ปิดที่ 2,161.20 จุด ลดลง 7.07 จุด หรือ -0.33%
 
ตลาดหุ้นยุโรปปิดบวก เมื่อคืนนี้ (3 ต.ค.) ขณะที่นักลงทุนจับตาดูสถานการณ์ของธนาคารดอยซ์แบงก์อย่างใกล้ชิด หลังจากมีรายงานว่า ดอยซ์แบงก์ใกล้บรรลุข้อตกลงการลดค่าปรับกับกระทรวงยุติธรรมสหรัฐ
ดัชนี Stoxx Europe 600 เพิ่มขึ้น 0.1% ปิดที่ 342.92 จุด
ดัชนี CAC-40 ตลาดหุ้นฝรั่งเศสปิดที่ 4,453.56 จุด เพิ่มขึ้น 5.30 จุด หรือ +0.12% ดัชนี FTSE 100 ตลาดหุ้นลอนดอนปิดที่ 6,983.52 จุด เพิ่มขึ้น 84.19 จุด หรือ +1.22% *ตลาดหุ้นเยอรมนีปิดทำการวันจันทร์ที่ 3 ต.ค. เนื่องจากเป็นวันหยุดประจำชาติ
 
ตลาดหุ้นลอนดอนปิดพุ่ง แตะระดับสูงสุดในรอบมากกว่า 16 เดือนเมื่อคืนนี้ (3 ต.ค.) เพราะได้รับปัจจัยหนุนจากการอ่อนค่าของเงินสกุลปอนด์ หลังจากนางเทเรซา เมย์ นายกรัฐมนตรีอังกฤษ ประกาศว่าจะเริ่มกระบวนการถอนตัวจากสหภาพยุโรป (EU) อย่างเป็นทางการในช่วงสิ้นเดือนมี.ค.2560
ดัชนี FTSE 100 ปิดปรับตัวขึ้น 84.19 จุด หรือ 1.22% แตะที่ 6,983.52 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวก เมื่อคืนนี้ (3 ต.ค.) หลังจากผู้นำอิหร่านได้ออกมาเรียกร้องให้ผู้ผลิตน้ำมันรายอื่นๆ ร่วมมือกับกลุ่มโอเปกในการรักษาเสถียรภาพตลาดน้ำมัน
สัญญาน้ำมันดิบ WTI ส่งมอบเดือนพ.ย.เพิ่มขึ้น 57 เซนต์ หรือ 1.2% ปิดที่ 48.81 ดอลลาร์/บาร์เรล
สัญญาน้ำมันดิบเบรนท์ส่งมอบเดือนธ.ค.เพิ่มขึ้น 70 เซนต์ หรือ 1.4% ปิดที่ 50.89 ดอลลาร์/บาร์เรล
 
สัญญาทองคำตลาดนิวยอร์กปิดลดลง เมื่อคืนนี้ (3 ต.ค.) เนื่องจากข้อมูลภาคการผลิตที่แข็งแกร่งของสหรัฐได้ส่งผลให้นักลงทุนลดการถือครองทองคำซึ่งเป็นสินทรัพย์ที่ปลอดภัย นอกจากนี้ การแข็งค่าของสกุลเงินดอลลาร์ยังสร้างแรงกดดันต่อภาวะการซื้อขายในตลาดทองคำเช่นกัน   
สัญญาทองคำตลาด COMEX (Commodity Exchange) ส่งมอบเดือนธ.ค.ลดลง 4.40 ดอลลาร์ หรือ 0.3% ปิดที่ระดับ 1,312.70 ดอลลาร์/ออนซ์
สัญญาโลหะเงินส่งมอบเดือนธ.ค.ลดลง 34.6 เซนต์ หรือ 1.8% ปิดที่ 18.868 ดอลลาร์/ออนซ์
สัญญาพลาตินัมส่งมอบเดือนม.ค.ร่วงลง 25.4 ดอลลาร์ หรือ 2.46% ปิดที่ 1,009.1 ดอลลาร์/ออนซ์
สัญญาพัลลาเดียมส่งมอบเดือนต.ค.ลดลง 9.70 ดอลาร์ หรือ 1.3% ปิดที่ 711.80 ดอลลาร์/ออนซ์
 
สกุลเงินดอลลาร์สหรัฐแข็งค่าขึ้น เมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (3 ต.ค.) หลังสหรัฐเปิดเผยข้อมูลภาคการผลิตที่แข็งแกร่งเกินคาด
ดอลลาร์สหรัฐแข็งค่าขึ้นเมื่อเทียบกับเยนที่ระดับ 101.57 เยน จากระดับ 101.40 เยน และเพิ่มขึ้นเมื่อเทียบฟรังก์สวิส ที่ระดับ 0.9733 ฟรังก์ จากระดับ 0.9714 ฟรังก์ ในขณะที่ขยับลงเมื่อเทียบดอลลาร์แคนาดาที่ระดับ 1.3117 ดอลลาร์แคนาดา จากระดับ 1.3124 ดอลลาร์แคนาดา
เงินยูโรอ่อนค่าลงเมื่อเทียบดอลลาร์สหรัฐ ที่ระดับ 1.1217 ดอลลาร์สหรัฐ จากระดับ 1.1230 ดอลลาร์สหรัฐ ในขณะที่เงินปอนด์ลดลงที่ระดับ 1.2859 ดอลลาร์สหรัฐ จากระดับ 1.2972 ดอลลาร์สหรัฐ ส่วนเงินดอลลาร์ออสเตรเลียเพิ่มขึ้นแตะระดับ 0.7674 ดอลลาร์สหรัฐ จากระดับ 0.7663 ดอลลาร์สหรัฐ
 